b'\n_START_ARTICLE_\nGiovanni Antonio Scopoli\n_START_SECTION_\n\xc5\xbdivljenjepis\n_START_PARAGRAPH_\nRodil se je leta 1723 v Cavaleseju na Ju\xc5\xbenem Tirolskem. \xc5\xa0tudiral je na Dunaju in v Innsbrucku. Dr\xc5\xbeavni izpit za samostojno opravljanje zdravni\xc5\xa1kega poklica je opravil leta 1753 pri Gerardu van Swietnu na Dunaju, od koder je bil poslan v Idrijo, ki do takrat \xc5\xa1e ni imela stalnega zdravnika. _NEWLINE_V Idriji je kot rudni\xc5\xa1ki zdravnik delal med letoma 1754 in 1769 . Tu je utemeljil \xc5\xa1olanje za pridobitev metalur\xc5\xa1ke in kemijske izobrazbe. V za\xc4\x8detkih 60. let 18.stoletja je bil v Julijskih Alpah in kot je sam navedel - je spoznal njihov bohinjski del, od planine Konj\xc5\xa1\xc4\x8dice do vzno\xc5\xbeja Triglava nad Velim poljem, in tudi Porezen na Tolminskem. Iz teh krajev je botani\xc4\x8dnemu svetu prvi predstavil resasto popkoreso (Moehringia ciliata), bohinjski repnjak (Arabis vochinensis), ro\xc5\xbenorde\xc4\x8di de\xc5\xbeen (Heracleum austricum subs. siifolium) in druge. Po njem se imenuje Scopolia carniolica oziroma kranjski vol\xc4\x8di\xc4\x8d. Leta 1760 je izdal knjigo Flora carniolica, prvo znanstveno delo o naravi v Sloveniji, v kateri je opisal okoli 1.100 rastlinskih vrst s severozahodnega dela Slovenije. O tem je Scopoli obvestil von Linn\xc3\xa9ja v pismu 1. septembra 1760. Od korespondence med Scopolijem in \xc5\xa1vedskim naravoslovcem Carlom von Linn\xc3\xa9jem je ohranjenih 30 pisem, od tega 17 Scopolijevih in 13 Linejevih. Napisana so bila med letoma 1760 in 1775 v latin\xc5\xa1\xc4\x8dini._NEWLINE_Skupaj je objavil 21 knjig. V knjigi Entomologia Carniolica je prvi sporo\xc4\x8dil svetu, da se \xc4\x8debelja matica oplodi s troti izven panja. Postal je \xc4\x8dlan \xc5\xa1tevilnih uglednih znanstvenih ustanov. V Idriji je \xc5\xbeivel 15 let, v Banski \xc5\xa0tiavnici na dana\xc5\xa1njem Slova\xc5\xa1kem pa je bil predavatelj na metalur\xc5\xa1ki akademiji. Umrl je 8. maja 1788 v Pavii, kjer je pre\xc5\xbeivel zadnjih 12 let kot profesor kemije in botanike na univerzi.'